*Likumprojekts*

**Būvniecības obligātās civiltiesiskās atbildības apdrošināšanas likums**

**1.pants.** **Likumā lietotie termini.**

Likumā ir lietoti šādi termini:

1. **apdrošināšanas gadījums** – būvdarbu laikā vai garantijas periodā noticis nelaimes gadījums, kura rezultātā persona gājusi bojā, tai nodarīti miesas bojājumi vai arī nodarīti zaudējumi personas mantai, neatkarīgi no tā, kad pieļauta profesionālās darbības kļūda, prettiesiska darbība vai bezdarbība, kas ir cēloniski saistīta ar nodarīto kaitējumu, radītajiem zaudējumiem;
2. **apdrošināšanas līgums** – vienošanās, saskaņā ar kuru apdrošinājuma ņēmējs uzņemas saistības maksāt apdrošināšanas prēmiju noteiktajā termiņā un apmērā, kā arī izpildīt citas noteiktās saistības, bet apdrošinātājs uzņemas saistības izmaksāt apdrošināšanas atlīdzību, iestājoties apdrošināšanas gadījumam;
3. **apdrošinājuma ņēmējs** – būvniecības ierosinātājs, kas noslēdz apdrošināšanas līgumu;
4. **apdrošināšanas prēmija** – apdrošināšanas līgumā noteiktais maksājums par būvniecības ierosinātāja civiltiesiskās atbildības apdrošināšanu;
5. **apdrošinātājs** — persona, kurai ir tiesības veikt civiltiesiskās atbildības apdrošināšanu un kura ir noslēgusi līgumu ar Būvniecības valsts kontroles biroju par būvniecības informācijas sistēmas izmantošanu;
6. **apdrošinātāja atbildības limits** – maksimālais izmaksājamais apdrošināšanas atlīdzības apmērs.
7. **trešā persona** – jebkura fiziskā vai juridiskā persona, izņemot būvniecības procesa dalībniekus, to darbiniekus vai uz cita līguma pamata būvniecības ieceres īstenošanā iesaistītas personas, kurai būvniecības ieceres īstenošanas dēļ būvdarbu laikā būvlaukumā vai normatīvajos aktos noteiktā minimālā garantijas termiņa laikā ir nodarīts kaitējums dzīvībai vai veselībai vai nodarīts zaudējums tās mantai. Normatīvajos aktos noteiktās minimālās garantijas termiņa laikā par trešo personu ir uzskatāms būvniecības ierosinātājs par tā dzīvībai, veselībai nodarīto kaitējumu vai kustamai mantai nodarītajiem zaudējumiem.

**2.pants. Likuma mērķis**

Likuma mērķis ir aizsargāt būvdarbu laikā vai normatīvajos aktos noteiktā minimālā garantijas termiņa laikā cietušo trešo personu intereses un reglamentēt tiesiskās attiecības starp būvniecības ierosinātāju, citiem būvniecības procesa dalībniekiem un apdrošinātāju par būvniecības obligāto civiltiesiskās atbildības apdrošināšanu.

**3.pants. Būvniecības informācijas sistēmas izmantošana**

1. Būvniecības informācijas sistēmā strukturēto datu veidā reģistrē informāciju par izsniegto apdrošināšanas polisi un apdrošināšanas līguma nosacījumiem. Ministru kabinets nosaka Būvniecības informācijas sistēmā reģistrējamās informācijas apjomu.
2. Apdrošināšanas sabiedrība pirms pakalpojuma sniegšanas uzsākšanas būvniecības obligātās apdrošināšanas jomā noslēdz līgumu ar Būvniecības valsts kontroles biroju par Būvniecības informācijas sistēmas lietošanu.

**4.pants.** **Obligātās apdrošināšanas objekts un pienākums noslēgt apdrošināšanas līgumu**

(1) Būvniecības obligātās civiltiesiskās atbildības apdrošināšanas objekts ir būvniecības ierosinātāja civiltiesiskā atbildība par inženierizpētes darbu veicēja, būvprojekta izstrādātāja, būvprojekta ekspertīzes veicēja, būvdarbu veicēja vai būvuzraudzības veicēja darbības vai bezdarbības rezultātā nodarīto kaitējumu trešās personas dzīvībai vai veselībai vai trešās personas mantai nodarītajiem zaudējumiem, kas ir radušies tiešā cēloniskajā sakarībā ar būvlaukumā veiktajiem būvdarbiem.

(2) Būvniecības obligāto civiltiesiskās atbildības apdrošināšanu par katru būvniecības ieceri, noslēdzot apdrošināšanas līgumu, veic būvniecības ierosinātājs pirms būvdarbu uzsākšanas. Ja būvdarbu veikšanai ir nepieciešama būvatļauja, būvniecības obligāto civiltiesiskās atbildības apdrošināšanu veic pirms atzīmes izdarīšanas būvatļaujā par būvdarbu uzsākšanas nosacījumu izpildi.

(3) Būvniecības obligātā civiltiesiskās atbildības apdrošināšana ietver zaudējumus, kas ir radušies trešajām personām tiešā cēloniskajā sakarā ar būvdarbu veikšanas procesu būvlaukumā vai ir radušies likumā noteiktās minimālās garantijas laikā un kuru iemesls ir būvniecība procesa dalībnieka darbība vai bezdarbība, veicot profesionālos pienākumus būvniecības ieceres realizācijai arī pirms apdrošināšanas līguma noslēgšanas.

**5.pants. Būvniecības obligātās civiltiesiskās atbildības apdrošināšanas līgums un polise**

1. Apdrošināšanas līgumu slēdz klātienē vai izmantojot distances saziņas līdzekļus. Apdrošināšanas līgums stājas spēkā tā noslēgšanas brīdī un tas ir spēkā būvdarbu veikšanas laikā un normatīvajos aktos noteiktā minimālā garantijas termiņa laikā.
2. Apdrošinātājam ir pienākums izsniegt apdrošināšanas polisi ne vēlāk kā nākamās darba dienas laikā pēc apdrošināšanas līguma noslēgšanas datuma.
3. Apdrošinātājs ne vēlāk kā vienas darba dienas laikā no polises izsniegšanas dienas publicē Būvniecības informācijas sistēmā informāciju par izsniegto polisi.
4. Apdrošināšanas līgumā norāda līguma noslēgšanas datumu, vietu, apdrošinātāja firmu un juridisko adresi (ja apdrošinātājs ir apdrošinātāja filiāle, norāda arī apdrošinātāja galvenā biroja juridisko adresi), apdrošināšanas prēmiju, apdrošināšanas prēmijas maksājuma termiņus un kārtību, apdrošinājuma ņēmēju, apdrošināto, apdrošināto risku, tai skaitā norādot būvdarbu atļaujošā lēmuma numuru (būvatļaujas numuru, apliecinājuma kartes vai paskaidrojuma raksta numuru), būvlaukuma adresi vai kadastra numuru, kā arī apdrošināšanas objektu, pušu pienākumus un atbildību par līguma noteikumu neievērošanu.
5. Apdrošināšanas līgumā neiekļauj pašrisku.
6. Apdrošināšanas līgumā neietver noteikumus, kas ir pretrunā vai sašaurina šajā likumā un uz likuma pamata izdotajos normatīvajos aktos noteiktos noteikumus. Līgums, kas ietver atkāpes no šīs daļas pirmajā teikumā minētās prasībās, nav uzskatāms par būvniecības obligātās civiltiesiskās atbildības apdrošināšanas līgumu.

**6.pants. Apdrošināšanas līguma noslēgšanai nepieciešamās informācijas iegūšana**

1. Apdrošinātājam ir tiesības iegūt no Būvniecības informācijas sistēmas informāciju, kas nepieciešama apdrošināšanas līguma noslēgšanai, par:

1) būvniecības ieceres īstenošanā iesaistītajiem būvniecības procesa dalībniekiem un atbildīgajiem būvspeciālistiem;

2) par būvniecības ieceri raksturojošo informāciju.

1. Apdrošināšanas līguma noslēgšanai nepieciešamo informāciju apdrošinātājs iegūst Apdrošināšanas līguma likumā noteiktajā kārtībā. Būvniecības procesa dalībniekam un būvspeciālistam, kas piedalās būvniecības ieceres īstenošanā - veic darbus vai sniedz profesionālos pakalpojumus - ir pienākums sniegt apdrošinātājam apdrošināšanas līguma noslēgšanai nepieciešamo informāciju, tai skaitā tādu, kas uzskatāma par komercnoslēpumu. Apdrošinātājs atbild par iegūtās informācijas aizsardzību un izmantošanu tikai apdrošināšanas līguma noslēgšanas vajadzībām.
2. Persona, kas sniedz apdrošinātājam tā pieprasīto informāciju riska iestāšanās iespējamības novērtēšanai, ir atbildīga par sniegtās informācijas patiesumu.

**7.pants. Apdrošināšanas līguma izbeigšana pirms termiņa.**

1. Apdrošināšanas līgumu var izbeigt pirms termiņa Apdrošināšanas līguma likumā noteiktajos gadījumos un kārtībā.

(2) Apdrošinātājs vienas darba dienas laikā būvniecības informācijas sistēmā izdara atzīmi par apdrošināšanas līguma izbeigšanu pirms termiņa, norādot pēdējo līguma spēkā esamības dienu.

**8.pants. Apdrošināšanas prēmijas apmērs un samaksas pienākums.**

1. Apdrošināšanas prēmijas apmēram, kas noteikts apdrošināšanas līguma slēgšanas brīdī, jābūt tādam, lai nodrošinātu apdrošināšanas līgumā noteikto saistību izpildi, kā arī segtu izdevumus, kas nepieciešami apdrošināšanas veikšanai.
2. Apdrošināšanas prēmijas apmēru nosaka apdrošinātājs, ievērojot būvdarbu veikšanai nepieciešamās dokumentācijas (paskaidrojuma akts, apliecinājuma karte, būvatļauja) veidu, būvniecības ieceres īstenošanas vietu, būvniecības ieceres īstenošanā iesaistīto personu skaitu, kā arī citus risku ietekmējušus faktorus, tai skaitā būvniecības ieceres īstenošanā iesaistītajām personām piemēroto administratīvo atbildību vai krimināltiesisko atbildību par normatīvo aktu pārkāpumiem būvniecības jomā, būvniecības ieceres īstenošanā iesaistītajiem būvspeciālistiem konstatētos profesionālās darbības pārkāpumus un par tiem piemēroto sodu veidus.

**9.pants.** **Atbildības limits.**

(1) Iestājoties apdrošināšanas gadījumam, apdrošinātājs atlīdzina nodarītos zaudējumus, nepārsniedzot šādu atbildības limitu:

1) trešās personas dzīvībai un veselībai nodarītā kaitējuma atlīdzināšana – līdz 5 000 000 *euro* neatkarīgi no cietušo personu skaita;

2) trešās personas mantai nodarīto zaudējumu – līdz 1 000 000 *euro* neatkarīgi no cietušo personu skaita.

(2) Zaudējumus, kuri netiek atlīdzināti obligātās būvniecības apdrošināšanas ietvaros vai kuri pārsniedz noteikto apdrošinātāja atbildības limitu, cietusī persona ir tiesīga prasīt civiltiesiskajā kārtībā, vēršoties pret būvniecības procesa dalībnieku, kuras profesionālās darbības vai bezdarbības rezultātā zaudējumi ir radušies.

(3) Par zaudējumiem, kuru atlīdzināšana (apdrošināšanas atlīdzības izmaksa) ir atteikta apdrošinājuma ņēmēja, apdrošinātā vai būvniecības procesa dalībnieka vainas dēļ, atbild būvniecības ierosinātājs.

**10.pants. Apdrošinātāja pienākumi.**

Apdrošinātājs normatīvajos aktos noteiktajā kārtībā un termiņos sniedz Būvniecības informācijas sistēmā informāciju par noslēgto apdrošināšanas līgumu un izsniegto polisi.

**11.pants.** **Būvniecības obligātās apdrošināšanas ietvaros sedzamie zaudējumi, zaudējumu novērtēšanas un atlīdzināšanas kārtība**

(1) Trešajai personai nodarītie zaudējumi tiek atlīdzināti, ja kaitējums trešās personas dzīvībai vai veselībai vai zaudējumi trešās personas mantai ir radušies tiešā cēloņsakarībā ar būvlaukumā veiktajiem būvdarbiem (darbību vai bezdarbību) arī normatīvajos aktos noteiktās minimālās garantijas laikā, un netiek pierādīts, ka šāds kaitējums vai zaudējumi radušies nepārvaramas varas dēļ, ar paša cietušā nodomu vai viņa rupjas neuzmanības dēļ vai šā panta 13.pants noteiktajā gadījumā.

(2) Ja zaudējumi sakarā ar mantas bojājumu vai bojāeju ir nodarīti vairākiem cietušajiem, apdrošināšanas atlīdzība, ko izmaksā cietušajiem, nedrīkst pārsniegt apdrošinātāja atbildības limitu.

(3) Ja zaudējumi ir nodarīti vairāku īpašnieku mantai un kopējais zaudējumu apmērs pārsniedz apdrošinātāja atbildības limitu, zaudējumus atlīdzina apdrošinātāja atbildības limita apmērā proporcionāli katra cietušā zaudējumu apmēram.

(4) Apdrošinātājam ir tiesības iesniegt regresa prasību pret būvniecības procesa dalībnieku, kura darbība vai bezdarbība būvniecības procesā bija iemesls zaudējumu rašanai, par trešai personai izmaksāto apdrošināšanas atlīdzības atlīdzināšanu.

(5) Ja nodarītos zaudējumus saskaņā ar brīvprātīgās apdrošināšanas līgumu ir atlīdzinājis cits apdrošinātājs, apdrošinātājs, kurš apdrošinājis būvniecības ierosinātāja civiltiesisko atbildību (noslēdzis apdrošināšanas līgumu), atlīdzina šajā likumā noteiktajā kārtībā aprēķinātās un izmaksātās atlīdzības summu.

(6) Prasību par zaudējumu atlīdzināšanu var pieteikt gada laikā no apdrošināšanas atlīdzības izmaksas dienas.

(7) Apdrošināšanas atlīdzības apmēru un aprēķināšanas kārtību par personai un personas mantai nodarītajiem materiālajiem un nemateriālajiem zaudējumiem nosaka Ministru kabinets.

**12.pants. Personai nodarītie zaudējumi.**

(1) Tiesības uz apdrošināšanas atlīdzību par personai nodarītajiem nemateriālajiem zaudējumiem (morālo kaitējumu) ir personiskas. Personai nodarītie nemateriālie zaudējumi (morālais kaitējums) ir zaudējumi, kas saistīti ar sāpēm un garīgām ciešanām sakarā ar:

1) cietušās personas fizisku traumu;

2) cietušās personas sakropļojumu, invaliditāti;

3) apgādnieka, apgādājamā vai laulātā nāvi;

4) apgādnieka, apgādājamā vai laulātā 1.grupas invaliditāti.

(2) Personai nodarītie materiālie zaudējumi ir zaudējumi sakarā ar cietušās personas:

1) ārstēšanu;

2) pārejošu darbnespēju;

3) darbspēju zaudējumu;

4) nāvi.

(3) Zaudējumi saistībā ar cietušās personas ārstēšanu ir:

1) izdevumi, kas ir saistīti ar neatliekamās medicīniskās palīdzības brigādes sniegto palīdzību cietušajai personai, cietušās personas nogādāšanu, ievietošanu, diagnostiku, ārstēšanu un rehabilitāciju iestādē (ieskaitot ceļa izdevumus, apmeklējot ārstniecības vai medicīniskās rehabilitācijas iestādi), cietušās personas kopšanu, ārstniecisko līdzekļu iegādi, ārstniecisko uzturu, ārstēšanos mājas apstākļos, kā arī protezēšanu, endoprotezēšanu un tehnisko palīglīdzekļu iegādi vai nomu;

2) šā panta piektajā daļā paredzētājā kārtībā aprēķinātie tās personas nesaņemtie ienākumi par ārstniecības iestādes apliecināto darbnespējas laiku, kura kopj cietušu bērnu.

Izdevumus, kas saistīti ar cietušās personas ārstēšanos ārvalstīs, atlīdzina, ja minētā ārstēšanās iepriekš rakstveidā saskaņota ar apdrošinātāju.

(4) Zaudējumi sakarā ar cietušās personas pārejošu darbnespēju ir nesaņemtie ienākumi par ārstniecības iestādes apliecināto darbnespējas laiku. Nesaņemtos ienākumus veido:

1) cietušajai personai, kura uzskatāma par darba ņēmēju, normatīvajos aktos noteiktajā kārtībā aprēķinātā cietušās personas vidējā izpeļņa, no kuras atskaitīti nodokļi (ja tie maksājami) un pēc veselības kaitējuma nodarīšanas cietušajai personai piešķirta slimības nauda un slimības pabalsti;

2) cietušajai personai kura nav uzskatāma par darba ņēmēju, bet gūst ienākumus, vidējie mēneša ienākumi pēdējo divpadsmit mēnešu laikā (atskaitot nodokļus, ja tiek ir maksājami) un pēc veselības kaitējuma nodarīšanas cietušajai personai piešķirtie slimības pabalsti.

Apdrošinātājs cietušās personas darba devējam atlīdzina cietušajai personai izmaksāto slimības naudu par pārejošas darbnespējas laiku, kuru apliecina darbnespējas lapa, un darba devēja samaksāto iedzīvotāja ienākuma nodokli un sociālās apdrošināšanas obligātās iemaksas pārejošas darbnespējas laikā.

(5) Zaudējumi sakarā ar cietušās personas darbspējas zaudējumu ir ienākumu starpība, ko nosaka, no nesaņemtajiem ienākumiem, kas ir aprēķināti atbilstoši šā panta ceturtajā daļā paredzētai kārtībai, atskaitot saņemtos darba ienākumus (ja tādi ir) un no valsts budžeta piešķirtās pensijas vai no valsts un pašvaldību budžeta saņemtos pabalstus. Piemēro šādu izmaksas kārtību:

1) Apdrošināšanas atlīdzību par zaudējumu sakarā ar darbspējas zaudējumu izmaksā ne retāk kā reizi mēnesī, kamēr saglabājas cietušās personas darbspējas zaudējums.

2) Ja cietusī persona, kura ir augstākās izglītības iestādes pilna laika students, darbspējas zaudējuma dēļ nevar turpināt pilna laika studijas, apdrošinātājs sedz starpību starp maksu par nepilna laika studijām akreditētā augstākās izglītības iestādē un maksu, kura būtu jāmaksā par pilna laika studijām akreditētā augstākās izglītības iestādē, ja maksa par nepilna laika studijām ir lielāka par pilna laika studiju maksu.

3) Ja cietušajai personai, kurai ir darbaspējas zaudējums, ir iespēja apgūt profesiju, lai gūtu ienākumus no darba, kas ir savietojams par tās pašreizējo veselības stāvokli, apdrošinātājs sedz mācību maksu un citus ar profesionālās izglītības apguvi saistītus izdevumus.

(6) Tiesības uz apdrošināšanas atlīdzības saņemšanu sakarā ar apgādnieka nāvi ir:

1) bērniem, tai skaitā bērniem, kuri adoptēti:

a) līdz pilngadības sasniegšanai,

b) kamēr mācās vispārējās, profesionālās vai augstākās izglītības iestādēs pilna laika klātienē, bet ne ilgāk kā līdz 24 gadu vecumam vai neatkarīgi no vecuma, ja pirms 18 gadu sasniegšanas viņi kļuvuši par personām, kurām noteikta invaliditāte;

2) brāļiem, māsām un mazbērniem:

a) ja viņi ir jaunāki par 18 gadiem un viņiem nav darbspējīgu apgādnieku;

b) kamēr viņi mācās vispārējās, profesionālās vai augstākās izglītības iestādēs pilna laika klātienē, bet ne ilgāk kā līdz 24 gadu vecumam, ja viņiem nav darbaspējīgu vecāku, vai neatkarīgi no vecuma, ja viņiem nav darbspējīgu vecāku un pirms 18 gadu sasniegšanas viņi kļuvuši par personām, kurām noteikta invaliditāte;

3) darbnespējīgam atraitnim (atraitnei), darbnespējīgiem vecākiem un vecvecākiem – līdz viņu darbspēju atjaunošanai, kā arī darbspējīgai atraitnim (atraitnei), ja ģimenē ir bērns vecumā līdz astoņiem gadiem vai bērns, kuram noteikta invaliditāte;

4) citiem apgādībā esošajiem ģimenes locekļiem, kuri par tādiem uzskatāmi saskaņā ar likumu “Par valsts pensijām”.

Tiesības saņemt zaudējumu atlīdzību sakarā ar cietušās personas apbedīšanu ir fiziskajai personai, kura uzņēmusies apbedīšanu un ir uzradījusi miršanas apliecības oriģinālu, kā arī iesniegusi dokumentus, kas apliecina apbedīšanas faktu.

(7) Zaudējumiem sakarā ar cietušās personas nāvi piemēro šādu izmaksas kārtību:

1) Apgādājamiem nodarītie zaudējumi sakarā ar cietušās personas nāvi ir bojā gājušās personas nesaņemto ienākumu daļa, kura katram apgādājamam pienācās, cietušajam dzīvam esot, un no kuras atskaita apgādājamam piešķirtās apgādnieka zaudējuma pensijas apmēru.

2) Katrai šā panta sestās daļas 1.un 2.punkta minētajai personai izmaksājamā apdrošināšanas atlīdzība kopā ar izmaksāto valsts pensiju vai valsts sociālā nodrošinājuma pabalstu nedrīkst būt mazāka par normatīvajos aktos noteikto minimālo uzturlīdzekļu apmēru, kuru bērnam nodrošināt ir pienākums katram no vecākiem.

3) Apbedīšanas izdevumus aprēķina ne mazāk kā astoņu minimālo mēnešalgu apmērā. Ja faktiskā apbedīšanas izdevumu summa ir lielāka, tiek aprēķināti faktiski iztērētie un dokumentāri apliecinātie saprātīgie izdevumi. Apbedīšanas izdevumus atlīdzina apmērā, kas atbilst starpībai starp veiktajiem apbedīšanas izdevumiem un no valsts budžeta un pašvaldību budžeta izmaksājamo apbedīšanas pabalsta summu, kas aprēķināma sakarā ar cietušās personas nāvi.

4) Apdrošināšanas atlīdzību par zaudējumiem saistībā ar cietušās personas nāvi izmaksā, ja cietušās personas nāve iestājusies gada laikā pēc negadījuma būvlaukumā un tiesas medicīnas eksperts vai ārstniecības iestāde apliecina, ka cietušās personas nāve ir cēloniski saistīta ar negadījumu būvlaukumā būvdarbu veikšanas procesā.

**13.pants. Mantai nodarīti zaudējumi**

(1) Būvniecības procesā trešās personas mantai nodarītie zaudējumi ir:

1) trešās personas kustamai mantai vai nekustamajam īpašumam nodarīti zaudējumi, kas ir radušies cēloniskajā sakarā ar būvlaukumā veiktajiem būvdarbiem;

2) Šajā likumā noteiktās minimālās garantijas laikā nodarītie zaudējumi būves lietotāja, būvniecības ierosinātāja kustamai mantai, ja tie ir cēloniskajā sakarā ar veiktajiem būvdarbiem.

(2) Zaudējumi sakarā ar transportlīdzekļa bojājumu ir izdevumi par transportlīdzekļa remontu, kas nepieciešams, lai atjaunotu attiecīgā transportlīdzekļa stāvokli, kāds tas bija pirms bojājuma rašanās. Ja transportlīdzekļa bojājumi ir tādi, ka tā remonts nav tehniski iespējams vai tas ir ekonomiski nepamatots, zaudējumu atlīdzību izmaksā apmērā, kāds atbilst transportlīdzekļa vērtībai pirms ceļu satiksmes negadījuma, kā arī atlīdzina izdevumus par izziņu, kas apliecina numurētā agregāta piederību, izdevumus par transportlīdzekļa noņemšanu no uzskaites normatīvajos aktos noteiktajā apmērā un izdevumus par transportlīdzekļa atlieku nogādāšanu transportlīdzekļu apstrādes uzņēmumā.

(3) Zaudējumi sakarā ar nekustamā īpašuma objekta un citas kustamās mantas bojājumu ir izdevumi, kas nepieciešami, lai atjaunotu attiecīgā objekta stāvokli, kāds tas bija pirms bojājumu nodarīšanas. Zaudējumi sakarā ar nekustamā īpašuma objekta un citas kustamās mantas bojāeju ir starpība starp attiecīgā objekta vērtību pirms un pēc bojājumu nodarīšanas un izdevumi par bojā gājušā objekta atlieku novākšanu, kā arī inženiertīklu un komunikāciju sakārtošanu.

**14.pants. Zaudējumi, kas netiek apdrošināti būvniecības obligātās civiltiesiskās atbildības apdrošināšanas ietvaros.**

Būvniecības obligātās civiltiesiskās atbildības apdrošināšanas ietvaros netiek apdrošināti šādi zaudējumi:

1) zaudējumi saistīti ar atbildību par zināmiem, iepriekš konstatētiem zaudējumiem, starpgadījumiem vai apstākļiem, kas var radīt zaudējumus;

2) zaudējumi, kas tieši vai netieši radušies vai kas izriet no kara, invāzijas, ārvalstu ienaidnieka darbības (ar vai bez kara pieteikšanas), dumpja, revolūcijas, sacelšanās, pilsoņu kara, masu nemieriem, vandālisma, militāras vai uzurpētas varas, vai konfiskācijas, nacionalizācijas, atsavināšanas vai sagraušanas, vai īpašuma bojājuma, bojāejas vai zuduma, ko radījis valsts, sabiedriskas vai pašvaldību organizāciju vai institūciju rīkojums;

3) zaudējumi, kas tieši vai netieši radušies terorisma (Krimināllikuma izpratnē) dēļ. Netiek atlīdzināti arī jebkādi zaudējumi vai izdevumi, kas tieši vai netieši cēlušies sakarā ar jebkādiem terorisma rezultātā nodarīto vai potenciāli nodarāmo zaudējumu novēršanas pasākumiem;

4) zaudējumi, kuru cēlonis ir radioaktivitāte un kaitīgais starojums, t.i. jonizējošā starojuma avotu, magnētiskā lauka vai elektromagnētiskā lauka kaitīgā iedarbība, kas cēlusies no darbības ar jonizējošā starojuma avotiem, kodolmateriāliem, radioaktīvām vielām vai objektiem, kas rada magnētisko vai elektromagnētisko lauku, vai apdrošinātā prettiesiskas darbības objektos, kuros notiek, notikušas vai plānotas darbības ar jonizējošā starojuma avotiem, kodolmateriāliem, radioaktīvām vielām vai objektos, kas rada veselībai kaitīgu elektromagnētiskā starojuma piesārņojumu vai augstu magnētiskā lauka induktivitāti;

5) zaudējumi, kas ir saistīti ar jebkāda veida organismu inficēšanos ar vīrusiem vai patogēniem;

6) līgumsodi un jebkura veida soda naudas vai citas līdzīgas sankcijas, kā arī nesamaksātie nodokļi un citi maksājumi, kuru samaksas pienākums izriet no likuma, līguma vai cita veida vienošanās;

7) negūtā peļņa;

8) zaudējumi, kas tieši vai netieši radušies apdrošinātā, apdrošinājuma ņēmēja ļauna nolūka dēļ;

9) zaudējumi, par kuriem apdrošinātajam vai apdrošinājuma ņēmējam bija zināms apdrošināšanas līguma noslēgšanas brīdī vai, ja apdrošināšanas līguma noslēgšanas brīdī apdrošinātajam vai apdrošinājuma ņēmējam bija zināms par apdrošinātā riska iestāšanos, kas pēc apdrošināšanas līguma noslēgšanas kļuva par pamatu vai cēloni prasības celšanai pret būvniecības ierosinātāju;

10) zaudējumi, kas cēlušies vibrāciju vai satricinājumu rezultātā, balstošo konstrukciju novākšanas, pārvietošanas vai vājināšanas rezultātā, ka arī zemes gabalu vai ēku pamatu nosēšanās, nobrukuma, noslīdēšanas vai satricinājuma rezultātā izņemot gadījumus, kad trešās personas īpašumam ir iestājusies pilnīga vai daļēja bojāeja vai bojājumi ir nodarīti būves nozīmīgajām konstrukcijām un īpašuma turpmāka ekspluatācija nav pieļaujama

**15.pants. Gadījumi, kad zaudējumi netiek atlīdzināti.**

(1) Apdrošinātājam ir tiesības atteikt trešās personas nekustamajam īpašumam nodarīto zaudējumu atlīdzināšanu, ja:

1) tam nav veikta tehniskā apsekošana normatīvajos aktos noteiktajā kārtībā un termiņos vai saskaņā ar veikto tehnisko apsekošanu būve atrodas avārijas stāvoklī vai ir atzīstama par graustu;

2) pašvaldības vai institūcijas, kas pilda būvvaldes funkcijas, būvinspektors ekspluatācijas uzraudzības ietvaros būves īpašniekam ir uzdevis veikt tehnisko apsekošanu un tā nav veikta būvinspektora noteiktajā termiņā;

3) ja nekustamā īpašuma īpašnieks nav nodrošinājis piekļuvi savam nekustamajam īpašumam tā stāvokļa novērtēšanai pēc būvdarbu veicēja pieprasījuma pirms būvdarbu uzsākšanas;

4) ja būvē ir konstatēta patvaļīgā būvniecība nesošajās konstrukcijās;

5) tehniskajā apsekošanā trešajai personai piederošajā būvē ir fiksētas plaisas un būvdarbu veicējs nav veicis atbilstošu esošo un no jauna izveidojošos plaisu novērošanu, tai skaitā esošo plaisu palielināšanās vai jaunu izveidošanās gadījumos nav noskaidroti to veidošanās iemesli un, sadarbojoties ar būvprojekta izstrādātāju, nav izveidots vai nav ievērots rīcības plāns ar mērķi nepieļaut ēku vai to daļu sabrukšanu vai stāvokļa strauju pasliktināšanos.

**16.pants.** **Apdrošināšanas gadījuma fiksācija**

(1) Būvdarbu vadītājs pēc cietušā pieprasījuma vai, konstatējot tādu gadījumu būvlaukumā, kas var būt iemesls zaudējumu rašanai trešai personai, sastāda protokolu, kurā fiksē un detalizēti apraksta trešās personas dzīvībai vai veselībai nodarīto kaitējumu vai mantai nodarītos zaudējumus un kaitējuma un zaudējumu rašanās apstākļus. Protokolam pievieno fotofiksācijas, kā arī cita veida apstākļu fiksāciju, piemēram, vibrāciju mērījumus. Protokolu paraksta būvdarbu vadītājs un cietušais, ja tas piedalās protokola sastādīšanā.

(2) Atbildīgajam būvdarbu vadītājam ir pienākums:

1) veikt visus iespējamos pasākumus, lai normatīvajos aktos noteiktajā kārtībā fiksētu iespējamā apdrošināšanas gadījuma apstākļus, kā arī novērstu vai samazinātu turpmākos zaudējumus (negadījuma fiksācijas akts);

2) sniegt informāciju par kaitējuma vai zaudējumu rašanās apstākļiem apdrošinātājam piecu darba dienu laikā pēc tā pieprasījuma saņemšanas.

(3) Cietušai personai ir pienākums saglabāt un uzrādīt bojāto mantu tādā stāvoklī, kādā tā kļuvusi pēc apdrošināšanas gadījuma, līdz laikam, kad šajā likumā noteiktajā kārtībā ir fiksēti mantai nodarītie bojājumi vai saņemts atteikums veikt bojātās mantas apskati.

(4) Ministru kabinets nosaka negadījuma fiksācijas akta saturu un sastādīšanas kārtību.

1. Atbildīgais būvdarbu vadītājs nesastāda šā panta pirmajā daļā minēto negadījuma fiksācijas aktu, ja apdrošināšanas gadījumu fiksē valsts vai pašvaldības policijas amatpersonas vai ātrās palīdzības mediķi un to fiksētā informācija pilnībā atbilst normatīvajos aktos noteiktajam negadījuma fiksācijas akta saturam. Ja valsts vai pašvaldību amatpersonu vai ātrās medicīniskās palīdzības mediķu fiksētā informācija tikai daļēji atbilst normatīvajos aktos noteiktajam protokola saturam, būvdarbu vadītājs šā panta pirmajā daļā minētajā negadījuma fiksācijas aktā fiksē trūkstošo informāciju.
2. Atbildīgais būvdarbu vadītājs šā panta pirmajā daļā minēto negadījuma fiksācijas aktu nekavējoties, tiklīdz tas ir iespējams ievieto būvniecības informācijas sistēmā.

**17.pants.** **Paziņošana par apdrošināšanas gadījuma iestāšanos.**

(1) Informāciju par apdrošinātāju, kas ir noslēdzis būvniecības obligātās apdrošināšanas līgumu par attiecīgo būvniecības ieceri, publicē Būvniecības informācijas sistēmā.

(2) Trešā persona, kurai būvniecības procesa rezultātā radies kaitējums dzīvībai vai veselībai vai tās mantai nodarīts zaudējums, nekavējoties, tiklīdz tas ir iespējams paziņo iespējamā apdrošināšanas gadījuma iestāšanos Būvniecības informācijas sistēmā un pievieno valsts vai pašvaldības policijas amatpersonu vai ātrās medicīniskās palīdzības ārstu sastādīto personas dzīvībai vai veselībai nodarītā kaitējuma fiksāciju un kaitējuma nodarīšanas apstākļus vai personas mantai nodarīto zaudējumu fiksāciju un zaudējumu nodarīšanas apstākļus, vai norādot, ka 16.panta pirmajā daļā minēto negadījuma fiksācijas aktu sastādīja atbildīgais būvdarbu vadītājs.

(3) Apdrošinātājs nekavējoties, bet ne vēlāk kā piecu darba dienu laikā, skaitot no dienas, kad apdrošinātājam saskaņā ar šā panta otro daļu paziņots par apdrošināšanas gadījumu, nodrošina trešās personas bojātās mantas apskati.

(4) Ja šā panta trešajā daļā minētajā termiņā apdrošinātājs nav nodrošinājis bojātās mantas apskates veikšanu, trešajai personai ir tiesības zaudējumu apmēra noteikšanai piesaistīt atbilstošu ekspertu. Šādā gadījumā apdrošinātājs:

1) atlīdzina zaudējumus, pamatojoties uz trešās personas iesniegtajiem dokumentiem, kas pamato nodarīto zaudējumu apmēru;

2) atlīdzina trešajai personai izdevumus, kas tai radušies, veicot būvdarbu rezultātā bojātās mantas ekspertīzi.

**18.pants. Apdrošināšanas atlīdzības pieprasīšanas kārtība.**

(1) Apdrošināšanas atlīdzību, ņemot vērā būvdarbu rezultātā nodarītos zaudējumus, aprēķina apdrošinātājs.

(2) Trešā persona, lai saņemtu apdrošināšanas atlīdzību, iesniedz apdrošinātājam iesniegumu par apdrošināšanas atlīdzību. Iesniegumam pievieno:

1. dokumentus un citā veidā fiksētu informāciju, kas apliecina ar apdrošināšanas gadījumu saistītos faktus, zaudējumus un to apmēru, ja šī informācija nav iesniegta šā likuma 17.pantā minētajā kārtībā;
2. trešā persona, kura pretendē uz apdrošināšanas atlīdzību par nekustamajam īpašumam nodarītajiem zaudējumiem, - atbilstošās jomas sertificētā būveksperta sagatavotu slēdzienu par nekustamajām īpašumam radīto zaudējumu cēlonisko sakaru ar būvniecības ieceres īstenošanai veiktajiem būvdarbiem.
3. Valsts ieņēmumu dienesta izsniegtu izziņu par cietušās personas darbā gūtajiem ienākumiem, ja nodarīts kaitējums personas dzīvībai un veselībai un trešā persona pretendē uz zaudējumiem sakarā ar cietušās personas pārejošu darbnespēju, darbspēju zaudējumu, nāvi. Izziņu var nepievienot, ja persona, kura pretendē saņemt apdrošināšanas atlīdzību, ir piekritusi, ka izziņu no Valsts ieņēmumu dienesta pieprasa un saņem apdrošinātājs.Ja trešā persona pretendē uz apdrošināšanas atlīdzību saistībā ar personas nāvi, izziņu pieprasa vai piekrišanu tam, ka izziņu saņem, dod apgādnieku zaudējusi persona, kurai ir tiesības uz apdrošināšanas atlīdzību, vai tās pārstāvis.

(3) Trešā persona, kurai būvniecības procesa rezultātā radies kaitējums dzīvībai vai veselībai vai tās mantai nodarīts zaudējums var vērsties tieši pie apdrošinātāja, kas noslēdzis būvniecības obligātās apdrošināšanas līgumu par attiecīgu ieceri.

(4) Trešai personai, kura pretendē saņemt apdrošināšanas atlīdzību par tās dzīvībai, veselībai vai mantai nodarītajiem zaudējumiem, tiesības celt prasību pret apdrošinātāju izbeidzas, ja prasība nav pieteikta trīs gadu laikā no apdrošināšanas gadījuma iestāšanās.

**19.pants. Lēmums par apdrošināšanas atlīdzību** **un apdrošināšanas atlīdzības izmaksas kārtība**

(1) Apdrošinātājs triju mēnešu laikā no šā likuma 18.panta otrajā daļā minētā rakstveida iesnieguma un iesniegumam pievienojamo dokumentu saņemšanas dienas pieņem lēmumu par apdrošināšanas atlīdzības izmaksu vai atteikumu un nosūta attiecīgu rakstveida informāciju apdrošināšanas atlīdzības pieprasītājam. Apdrošinātājam ir tiesības pagarināt lēmuma pieņemšanas termiņu līdz vienam gadam, ja tas ir iesniedzis sūdzību Būvniecības valsts kontroles birojam par būveksperta slēdzienu par zaudējumu cēlonisko sakaru ar būvniecības ieceres īstenošanai veiktajiem būvdarbiem.

(2) Par šā panta pirmajā daļā minētā termiņa nokavējumu apdrošinātājs papildus neizmaksātajai apdrošināšanas atlīdzībai maksā trešajai personai 0,1 procentu no neizmaksātās apdrošināšanas atlīdzības par katru nokavējuma dienu.

(3) Ja apdrošinātājs normatīvajos aktos noteiktajā kārtībā ir pārsūdzējis Būvniecības valsts kontroles biroja lēmumu, kas ir pieņemts būveksperta profesionālās darbības uzraudzības ietvaros, šā panta pirmajā daļā minētais termiņš tiek pārtraukts līdz stājies spēkā attiecīgais administratīvās tiesas spriedums lietā un apdrošinātājam ir tiesības nemaksāt šā panta otrajā daļā minētos procentus.

(4) Apdrošinātājs apdrošināšanas atlīdzību izmaksā piecu darba dienu laikā pēc tam, kad pieņemts lēmums par apdrošināšanas atlīdzības izmaksu. Ja termiņu neievēro apdrošinātājs savas vainas dēļ, tas papildus izmaksājamai apdrošināšanas atlīdzībai maksā 12 procentus gadā no izmaksājamās apdrošināšanas atlīdzības summas.

**20.pants. Būvniecības informācijas sistēmas izmantošana**

Apdrošinājuma ņēmējam, apdrošinātam, apdrošinātājam, cietušajam ir tiesības Būvniecības informācijas sistēmā iesniegt iesniegumus un cita veida informāciju, pieprasīt un saņemt informāciju, izdot un paziņot lēmumus.

**Pārejas noteikumi**

1. Likumu piemēro būvniecības ieceres, kas ir ierosināta pēc 2022.gada 1.jūlija, īstenošanai.
2. Likums stājas spēkā 2022.gada 1.jūlijā.

Ministru prezidents A.K.Kariņš

Ekonomikas ministrs J. Vitenbergs

Iesniedzējs:

Ekonomikas ministrs J.Vitenbergs

Vīza:

Valsts sekretārs E.Valantis